## La Generalitat denuncia la hipocresia del Govern central per criticar la inscripció de la Fundació per a la Defensa d’Hòmens Maltractats que està registrada com a associació en el Ministeri d’Interior des de 2022

*** La vicepresidenta segona taxa de “ridícul nacional” les acusacions de la ministra d’Igualtat i de la delegada del Govern
* Susana Camarero denuncia que “cada dia sorprén més que el Govern d’Espanya es dedique a fer oposició a la Generalitat” i demana solucions per a l’infrafinançament, l’escassetat d’aigua, els deutes de la dependència, l’habitatge o per l’ocupació**

La vicepresidenta segona i consellera de Servicis Socials, Igualtat i Habitatge, Susana Camarero, ha denunciat la hipocresia del Govern central per criticar la inscripció de la Fundació per a la Defensa d’Hòmens Maltractats que va ser “inscrita i autoritzada en el Registre nacional d’associacions l’any 2022 pel ministre Grande-Marlaska i per tant pel Govern de Pedro Sánchez”.

Per a la vicepresidència, tant la ministra d’Igualtat, Ana Redondo, com la delegada del Govern a la Comunitat Valenciana, Pilar Bernabé, “tornen a fer el ridícul de nou en dir que este Consell van en contra de les dones perquè promouen una fundació d’hòmens maltractats quan unes hores després s’ha evidenciat que, com a associació, està en el registre nacional des de fa dos anys”.

Així, ha assenyalat que “cada dia sorprén més que el Govern d’Espanya es dedique a fer oposició a la Generalitat en lloc de treballar per solucionar els problemes dels ciutadans valencians i dels ciutadans espanyols”.

En opinió de Camarero, “després d’este ridícul nacional, esperem que, en primer lloc, assumisquen el seu error; en segon, lloc, demanen perdó i que comencen a treballar pel que realment importa, per solucionar l’infrafinançament d’esta comunitat, per l’aigua que tant necessitem, per pagar els deutes de la dependència, per la vivenda o per l’ocupació, en definitiva, per les coses que els ciutadans i ciutadanes necessiten”.

Fecha: 08/05/2024